Kommer oor geskiedenis as verpligte skoolvakArgieffoto (Foto: Pexels, Pixabay) Die burgerregteorganisasie AfriForum bevraagteken die plan van die minister van sport, kuns en kultuur, Nathi Mthethwa, dat geskiedenis ’n verpligte skoolvak moet word. “Vir geskiedenis om te inspireer en insig in die komplekse aard van die verlede te skep, is dit nodig dat feite objektief aangebied word,” sê Alana Bailey, hoof van kultuursake by AfriForum. “Die denkraamwerk van ons voorouers verskil hemelsbreed van dié van mense in die 21ste eeu en as geskiedenis as wetenskap aangebied word, moet daar juis teen enige eensydige interpretasie van gebeure gewaak word.” Bailey sê geskiedenis kan óf dien om wedersydse erkenning en respek tussen gemeenskappe te bevorder, óf die teendeel bereik, naamlik om hulle verder te polariseer en minderhede as sondebokke voor te hou. “Om by almal in die land waardering te skep vir die bydraes en opoffering van die geslagte wat ons voorafgegaan het, soos die aanhef tot die Grondwet inderdaad noem, kan daar nie ’n beeld van die verlede geskep word waar sommige figure in die openbaar geduld mag word, maar ander net in spesiale ruimtes gesien mag word nie.” Bailey verwys na die onlangse uitlatings oor die sogenaamde aanstootlikheid van standbeelde wat voor 1994 opgerig is. “Dit illustreer juis die gebrek aan nuansering.” Sy voer aan dat die regerende party juis dalk geskiedenis as propaganda-instrument wil inspan en feite wil verdraai om by sy ideologiese raamwerk in te pas. “AfriForum bevorder die gebalanseerde aanbieding van die geskiedenis deur middel van uiteenlopende projekte en stel hom ten doel om die skepping van mites, slagoffers en sondebokke, asook alle ander vergrype met die wyse waarop die verlede vir ideologiese doeleindes weergegee word, bloot te lê en met feite te troef.”